**Rēzeknes novada Dzimtsarakstu nodaļas 2023. gada pārskats**

Ir aizvadīts vēl viens gads. Rēzeknes novada Dzimtsarakstu nodaļa ir sagatavojusi pārskatu par paveikto 2023. gadā.

Dzimtsarakstu nodaļā reģistrēti **86** jaundzimušie, t.sk. reģistrēti vecāku laulībā – 45 gadījumos, ar paternitātes atzīšanu – 35 gadījumos, bez ziņām par bērna tēvu – 6 gadījumos. Vecāki izteikuši vēlmi deklarēt jaundzimušā dzīvesvietu Rēzeknes novadā 76 ģimenēs.

No 86 reģistrētajiem jaundzimušajiem 39 ir zēni un 47 meitenes.

Vairāk jaundzimušo reģistrēts oktobrī (12), martā, aprīlī, maijā (9), vismazāk jūlijā, (3) janvārī un jūnijā (5).

Vislielākais jaundzimušo skaits ir reģistrēts Viļānos (9), Griškānu pagastā reģistrēti 6 mazuļi, Feimaņu, Ilzeskalna, Lūznavas pagastos jaundzimušie novada dzimtsarakstu nodaļā netika reģistrēti.

39 ģimenes pagājušajā gadā sagaidījušas pirmdzimto, 19 ģimenes – otro, 13 – trešo, 8 – ceturto, 2 – piekto, 4 – sesto, bet viena ģimenīte jau astoto bērniņu.

Populārākie meiteņu vārdi pagājušajā gadā bija – Amēlija/6/, Sofija/3/, Adelīna/2/.

Populārākie zēnu vārdi 2023. gadā – Daniels/3/, Gustavs/3/, Marks/2/

Bērniņiem retāk sastopami vārdi netika doti. Joprojām populāri ir seni personvārdi – Marta, Agate, Anna, Stefans.Vecāki bērniem izvēlējušies arī divus vārdus – Amēlija-Elija, Maija-Madara, Karolina-Stella, Emīls-Adrians.

2023. gadā nodaļā reģistrēti **207** miršanas gadījumi – 153 novada iedzīvotāji un 54 citu pašvaldību iedzīvotāji.

Vislielākais mirušo skaits ir reģistrēts novembrī (28), februārī (25), martā un maijā (24), vismazākais – janvārī (6).Vislielākais mirušo personu skaits reģistrēts Viļānos(30) un Maltas pagastā (13). Vismazākais mirušo personu skaits reģistrēts Dekšāres, Kantinieku, Pušas pagastos (1). No 153 novadā deklarētajām mirušajām personām 84 bija vīrieši, 69 – sievietes. Visizplatītākais nāves cēlonis – sirds un asinsvadu slimības, onkoloģiskās slimības, daudzos gadījumos nāves iemesls bija nelaimes gadījumi, Covid, pašnāvības.

2023. gadā Rēzeknes novadā reģistrētas **70** laulības.

60 laulības reģistrētas dzimtsarakstu nodaļā, bet 10 – Rēzeknes novada teritorijās esošajās baznīcās. Visvairāk laulības tika noslēgtas Sarkaņu Romas katoļu baznīcā un Bērzgales Romas katoļu baznīcā-/2/, Ciskādu, Dricānu un Rozentovas Romas katoļu baznīcās – pa vienam pārim.

Rēzeknes novada dzimtsarakstu nodaļā “JĀ” vārdu teikuši ne tikai novada iedzīvotāji, bet arī iedzīvotāji no Balvu, Krāslavas, Ludzas, Madonas, Salaspils, Gulbenes, Ropažu,Mārupes, Ķekavas, Olaines, Augšdaugavas, Krāslavas novadu, Rīgas, Daugavpils un Rēzeknes pilsētu iedzīvotāji.

Visvairāk laulības aizvadītajā gadā slēgtas augustā /19/ un jūlijā/13/.

Jaunlaulātie izvēlas reģistrēt laulību ne tikai dzimtsarakstu nodaļā, bet arī citā atbilstošā vietā. 2023. gadā 25 pāri izvēlējās reģistrēt savu laulību ārpus dzimtsarakstu nodaļas –

viesu mājās,, Zaļā sala”, atpūtas vietās pie ezeriem, bet vispopulārākā vieta, arī 2023. gadā, kurā tika slēgta mūža derība, ir Lūznavas muiža.

47 līgavas stājās laulībā pirmo reizi, 23 – otrajā, savukārt 52 līgavaiņi stājās pirmajā, 13 - otrajā laulībā, 4 - trešajā, viens līgavainis “jā” vārdu teicis jau ceturto reizi. Mīlestībai nav svarīgs gadu skaits, tāpēc laulībā stājās arī 1951. gadā dzimusi līgava un līgavainis, kas dzimis 1943. gadā.

No nodaļas arhīva izsniegtas **79** civilstāvokļa aktu reģistrācijas apliecības, **61** izziņa fiziskām un juridiskām personām, sagatavotas un izsniegtas 9 izziņas par laulības noslēgšanai nepieciešamo dokumentu pārbaudi.

Arhīvā esošajos laulības reģistros, pamatojoties uz tiesas spriedumiem un notāru paziņojumiem, izdarītas **44** atzīmes par laulības šķiršanu, saņemti **18** tiesas spriedumi par aizgādības tiesību atņemšanu, civilstāvokļa aktu reģistros kopumā gada laikā veikti **72** papildinājumi un labojumi.

2023. gadā noformētas **3** uzvārda maiņas lietas un saņemti Dzimtsarakstu departementa lēmumi par atļauju personai mainīt uzvārdu.

Lai mums katram balts, mazs brīnums ikdienā un liels, balts brīnums sirdī! Izstarosim mīlestību un būsim laimīgi!

Dzimtsarakstu nodaļas vadītāja M.Deksne

04.01.2024